વડાપ્રધાનનો ડ્રીમ પ્રોજેકટ બુલેટ ટ્રેનને લઈ ખેડૂતોમાં ભારે રોષ છે. જમીન સંપાદનની કામગીરી સામે ઠેર ઠેર વિરોધ જોવા મળી રહ્યો છે સુરત જીલ્લામાં પણ જમીન સંપાદનની કામગીરી શરૂ કરવામાં આવી છે. પરંતુ જે રીતે જમીન સંપાદનની વાત કરવામાં આવી રહી છે તે બાબત ખેડૂતોને માન્ય નથી. અને ખેડૂતો વિરોધ કરી રહ્યા છે. આ બાબતે ખેડૂતોએ જિલ્લા કલેક્ટરને અને જમીન સંપાદન અધિકારીને વાંધા અરજી રજૂ કરી છે. બુલેટ ટ્રેન માટે જમીન સંપાદન કરવી હોય તો હાલની બજાર કિંમત પ્રમાણે વળતર ચૂકવવામાં આવે ઉપરાંત અનેક મુદ્દાઓ સાથે વાંધા રજૂ કર્યા છે. ગુરુવારના રોજ ભાટીયા ગામે સંપાદન અનુલક્ષીને સર્વે કરવા આવેલ અધિકારીઓને ખેડૂતોએ પરત મોકલ્યા બાદ શુક્રવારે ચોર્યાસી તાલુકાનાં મોહણી ગામે હાઈસ્પીડ રેલ્વે કોર્પોરેશન તથા જમીન માપણી વિભાગના અધિકારીઓ મોહણી પહોંચતા જ ખેડૂતો દ્વારા અધિકારીના કાફલાને માપણી કરતાં અટકાવી દીધો હતો. મહિલા ખેડૂતો પણ રણચંડી બની અધિકારીઓ સામે ઉગ્ર રજૂઆત કરી હતી. આવનારા દિવસોમાં ગામે ગામ આ પ્રકારનો વિરોધ કરવામાં આવશે તેવી રણનીતિ ખેડૂતોએ તૈયાર કરી દીધી છે.